-લગાવું ?…. પણ…. શું કામ ? વગર કારણે એને ફોન કરવાની શી જરૂર ? મૂકી દીધું કાર્ડ, સોફા પર…. મારો મોબાઈલ ? ભુલકણી થઈ ગઈ છું, કેદાર ! તારા ગયા પછીસ્તો ! નહિ, તો તારી ઝીણી-ઝીણી જરૂરિયાતોને યાદ રાખીને હું જ… તારાં સૉક્સ, સિગરેટ કેસ, તારો ફોન… પણ, એ બધી ઝીણવટો જાણે તારા જેવા સાથે જ… ટી.વી. પરથી મળ્યો ફોન ! હાશ, મોબાઈલ તો વળગણ થઈને રહ્યો છે, આજકાલ ! તું પણ એમાં ને એમાં જ ! નહિ, તો બીજાંને ડ્રાઈવિંગ વખતે ફોન પર વાત ન કરવાની સલાહ આપનારો તું…. એ દિવસે… વળી, સોફામાં બેસીને નિઃશ્વાસ નાખ્યો મેં, કેદાર ! ફોન કરવો નથી કાર્તિકને, તો પછી શું કામ ?…. અરે, હા ! એનો નંબર સેવ કરી લઉં ! કાર્ડ ક્યાંય કચરામાં પધરાવી દઈશ નહિ તો હું…. માંડ બે-પાંચ નંબર હશે પુરુષોના… કાર્તિકનો પણ ના રાખું…. પણ, સ્ટાફમાં છે એટલે…. શું કે…. ના-ના ! તું નાહક ટેન્સ ના થઈશ, ડિયર ! મને વળી એવી હૅબિટ જ નથી. લાંબાલચ્ચ ફોન કરીને ફોગટનું બેલેન્સ જ ઓછું કરવું ને ? એમ તો હું કંજૂસ છું, તું જ કહેનારો ! સેવ કરી લીધો મેં એક નંબર…. ઉપરનો ! બે તે શું કરવા’તા ? એવી શી અરજન્સી હોય કે બે નંબર રાખવા પડે મારે ?…..